Prótacal uimh. 2

Maidir le tionscal cruach na Seice a athstruchtúrú

1. D'inneoin Airteagail 87 agus 88 de Chonradh CE, measfar go bhfuil státchabhair arna deonú ag Poblacht na Seice ar mhaithe le hathstruchtúrú do chodanna sonraithe de thionscal cruach na Seice ó 1997 go 2003 ag luí leis an gcómhargadh ar chuntar:

- go bhfuil an tréimhse dá bhforáiltear in Airteagal 8(4) de Phrótacal 2 maidir le táirgí CEGC a ghabhann leis an gComhaontú Eorpach ag bunú comhlachais idir na Comhphobail Eorpacha agus a mBallstáit, de pháirt amháin, agus Poblacht na Seice [1], den pháirt eile, fadaithe go dtí dáta an aontachais, agus

- go cloítear i gcaitheamh na tréimhse 2002-2006 leis na téarmaí atá leagtha amach sa phlean um athstruchtúrú ar ar a bhonn a fadaíodh an Prótacal thuasluaite,

- go gcomhalltar na coinníollacha atá leagtha amach sa Phrótacal seo, agus

- nach n-íoctar aon státchabhair do thionscal cruach an Seice tar éis dháta an aontachais.

2. Tráth nach déanaí ná an 31 Nollaig 2006 (dá ngairtear "deireadh na tréimhse um athstruchtúrú" anseo feasta) críochnófar athstruchtúrú earnáil chruach na Seice, mar atá tuairiscithe i bpleananna leithleacha gnó na gcuideachtaí atá liostaithe in Iarscríbhinn 1, agus i gcomhréir leis na coinníollacha atá leagtha amach sa Phrótacal seo.

3. Is cuideachtaí atá liostaithe in Iarscríbhinn 1 (dá ngairtear "cuideachtaí tairbhiúla" anseo feasta), agus iad siúd amháin, a bheidh cáilithe do státchabhair faoi chuimsiú chlár um athstruchtúrú cruach na Seice.

4. Ní fhéadfaidh cuideachta thairbhiúil:

(a) i gcás cumaisc le cuideachta nach bhfuil áirithe in Iarscríbhinn 1, tairbhe na cabhrach arna deonú don chuideachta thairbhiúil a chur ar aghaidh;

(b) sócmhainní aon chuideachta nach bhfuil áirithe in Iarscríbhinn 1 a dhearbhaítear a bheith féimheach i rith na tréimhse go dtí an 31 Nollaig 2006 a ghabháil chuige;

5. Déanfaidh aon phríobháidiú ina dhiaidh sin d'aon cheann de na cuideachtaí tairbhiúla na coinníollacha agus na prionsabail i dtaca le hinmharthanacht, státchabhracha agus laghdú cumais atá sainithe sa Phrótacal seo a urramú.

6. Cinnfear an chabhair iomlán um athstruchtúrú atá le deonú do na cuideachtaí tairbhiúla sa tréimhse de réir na bhfírinnithe arna leagan amach sa phlean Seiceach um athstruchtúrú arna fhormheas agus na pleananna leithleacha gnó mar atá formheasta ag an gComhairle. Ar aon chuma, tá an chabhair arna híoc sa tréimhse 1997-2003 teoranta do mhéid uasta CZK 14147425201. As an méid iomlán seo, faigheann Nová Huť méid uasta CZK 5700075201, faigheann Vítkovice Steel méid uasta CZK 8155350000 agus faigheann Válcovny Plechu Frýdek Místek méid uasta CZK 292000000 ag brath ar na ceanglais mar atá leagtha amach sa phlean um athstruchtúrú arna fhormheas. Ní dheonófar an chabhair ach an t-aon uair amháin. Ní dheonóidh Poblacht na Seice aon státchabhair bhreise do thionscal cruach na Seice ar mhaithe le hathstruchtúrú.

7. Is 590000 tona an glanlaghdú cumais atá le baint amach ag Poblacht na Seice do tháirgí críochnaithe i rith na tréimhse 1997-2006.

Ní thomhasfar laghdú cumais ach amháin ar bhonn áiseanna táirgthe a dhúnadh go buan trí scriosadh fisiceach ar dhóigh nach féidir na háiseanna a athchur i seirbhís. Ní cháileoidh mar laghdú cumais cuideachta chruach do dhearbhú féimheachta.

Críochnófar an leibhéal thuas de ghlanlaghdú cumais, mar aon le haon laghduithe cumais a aithnítear a bheith riachtanach sna cláir um athstruchtúrú, i gcomhréir leis an amchlár in Iarscríbhinn 2.

8. Déanfaidh Poblacht na Seice bacainní trádála a dhíchur i margadh an ghuail i gcomhréir leis an acquis faoin aontachas, ag cumasú do chuideachtaí Seiceacha cruach rochtain a fháil ar ghual ag margadhphraghsanna idirnáisiúnta.

9. Cuirfear chun feidhme an plean gnó don chuideachta thairbhiúil Nová Huť Ach go háirithe

(a) cuirfear gléasra Vysoké Pece Ostrava faoi chreat eagrúcháin Nová Huť trí úinéireacht iomlán a fháil. Socrófar spriocdháta don chumasc sin, lena n-áirítear freagracht as a chur chun feidhme a shannadh;

(b) díreofar na hiarrachtaí um athstruchtúrú ar an méid seo a leanas;

- Nová Huť a fhorbairt ó bheith dírithe ar tháirgeacht chun bheith dírithe ar mhargaíocht agus feabhas a chur ar éifeachtacht agus éifeachtúlacht a bhainistíochta gnó, lena n-áirítear trédhearcacht níos mó i ndáil le costais,

- athbhreithniú ag Nová Huť ar a mheascadh táirgí agus iontráil go dtí margaí ar mó a mbreisluach,

- Nová Huť do dhéanamh na n-infheistíochtaí is gá chun caighdeán níos airde a shroicheadh do tháirgí críochnaithe sa ghearrthéarma,

(c) cuirfear athsruchtúrú fostaíochta chun feidhme; faoi cheann an 31 Nollaig 2006, sroichfear leibhéil táirgeachta is inchomparáide leo siúd arna mbaint amach ag grúpaí táirgí thionscal chruach AE, ar bhonn fhigiúirí comhdhlúite na gcuideachtaí tairbhiúla i dtrácht;

(d) bainfear amach comhlíonadh acquis ábhartha an Chomhphobail i réimse chosaint an chomhshaoil faoi cheann an aontachais, lena n-áirítear na hinfheistíochtaí riachtanacha a dtugtar aghaidh orthu sa phlean gnó. I gcomhréir leis an bplean gnó, déanfar an infheistíocht is gá sa todhchaí atá bainteach le CRIT, chun a áirithiú go gcomhlíonfar faoi cheann an 1 Samhain 2007 Treoir 96/61/CE maidir le cosc agus rialú iomlánaithe ar an truailliú [2].

10. Cuirfear chun feidhme an plean gnó don chuideachta thairbhiúil Vítkovice Steel. Ach go háirithe:

(a) dúnfar Muileann Duo go buan tráth nach déanaí ná an 31 Nollaig 2006. I gcás go gceannóidh infheisteoir straitéiseach an chuideachta, beidh an dúnadh sin faoi cheann an dáta sin ina choinníoll ar an gconradh ceannaigh.

(b) díreofar na hiarrachtaí um athstruchtúrú ar an méid seo a leanas;

- méadú ar dhíolacháin dhíreacha agus fócas níos mó ar chostais a laghdú, toisc an méid sin a bheith fíor-riachtanach do bhainistíocht gnó níos éifeachtaí,

- oiriúnú d'éileamh an mhargaidh agus athrú i dtreo táirgí ar mó a mbreisluach,

- an infheistíocht arna beartú sa phróiseas tánaisteach déanta cruach a thabhairt ar aghaidh ó 2004 go 2003, chun ligean don chuideachta dul san iomaíocht ar bhonn caighdeáin seachas ar bhonn praghsanna;

(c) bainfear amach comhlíonadh acquis ábhartha an Chomhphobail i réimse chosaint an chomhshaoil faoi cheann an aontachais, lena n-áirítear na hinfheistíochtaí riachtanacha a dtugtar aghaidh orthu sa phlean gnó.

11. Cuirfear chun feidhme an plean gnó don chuideachta Válcovny Plechu Frýdek Místek (VPFM). Ach go háirithe

(a) dúnfar Muilinn Theorollta Uimh. 1 agus 2 go buan tráth nach déanaí ná deireadh 2004;

(b) díreofar na hiarrachtaí um athstruchtúrú ar an méid seo a leanas;

- an infheistíocht is gá a dhéanamh chun caighdeán níos airde a bhaint amach do tháirgí críochnaithe sa ghearrthéarma,

- tosaíocht a thabhairt d'eochairdheiseanna sainaitheanta chun feabhas a chur ar bhrabúis (lena n-áirítear athstruchtúrú fostaíochta, costais a laghdú, feabhas a chur ar thorthaí agus athdhíriú imdháileacháin).

12. Ní foláir comhaontú ón gCoimisiún agus, nuair is iomchuí, ón gComhairle a bheith le haon athruithe ina dhiaidh sin ar an bplean foriomlán um athstruchtúrú agus na pleananna leithleacha.

13. Cuirfear an t-athsrtuchtúrú chun feidhme faoi dhálaí lán-trédhearcachta agus ar bhonn phrionsabail fhónta gheilleagar an mhargaidh.

14. Déanfaidh an Coimisiún agus an Chomhairle faireachán géar ar chur chun feidhme an athstruchtúraithe agus ar chomhall na gcoinníollacha atá leagtha amach sa Phrótacal seo maidir le hinmharthanacht, státchabhair, laghduithe cumais roimh an aontachas agus ina dhiaidh, go dtí deireadh na tréimhse um athstruchtúrú, i gcomhréir le míreanna 15 go 18. Chuige seo cuirfidh an Coimisiún tuarascáil chuig an gComhairle.

15. Déanfaidh an Coimisiún agus an Chomhairle faireachán ar thagarmharcanna an athstruchtúraithe atá leagtha amach in Iarscríbhinn 3.

16. Áireofar ar an bhfaireachán meastóireacht neamhspleách a dhéanfar i 2003, 2004, 2005, agus 2006. Is eilimint thábhachtach triail inmharthanachta an Choimisiúin chun a áirithiú go mbainfear inmharthanacht amach.

17. Comhoibreoidh Poblacht na Seice go hiomlán leis na socruithe faireacháin go léir. Ach go háirithe

- soláthróidh Poblacht na Seice don Choimisiún tuarascálacha 6-mhíosúla ar athstruchtúrú na gcuideachtaí tairbhiúla tráth nach déanaí ná an 15 Márta agus an 15 Meán Fómhair gach bliain go dtí deireadh na tréimhse um athstruchtúrú,

- sroichfidh an chéad tuarascáil an Coimisiún faoi cheann an 15 Márta 2003 agus an tuarascáil dheireanach faoi cheann an 15 Márta 2007, mura gcinnfidh an Coimisiún a mhalairt,

- beidh sna tuarascálacha an fhaisnéis uile is gá chun faireachán a dhéanamh ar phróiséas an athstruchtúraithe agus ar laghdú agus usáid cumais agus tabharfar iontu go leor sonraí i dtaobh airgeadais chun gur féidir measúnú a dhéanann an bhfuil na coinníollacha agus na ceanglais sa Phrótacal seo comhallta. Beidh sna tuarascálacha ar a laghad an fhaisnéis atá leagtha amach in Iarscríbhinn 4 agus forchoimeádann an Coimisiún an ceart an Iarscríbhinn sin a mhodhnú i gcomhréir lena thaithí le linn an phróisis faireacháin. I dteannta leis na tuarascálacha leithleacha gnó ar na cuideachtaí atá liostaithe in Iarscríbhinn 1, beidh tuarascáil freisin ar staid fhoriomlán earnáil Sheiceach an chruach, lena n-áirítear forbairtí maicreacnamaíocha déanacha,

- cuirfidh Poblacht na Seice iachall ar na cuideachtaí tairbhiúla gach sonra is ábhartha a nochtadh a d'fhéadfaí a mheas, i gcúinsí eile, mar shonraí rúnda. Agus tuairisc á tabhairt aige don Chomhairle, áiritheoidh an Coimisiún nach nochtfar faisnéis rúnda atá sonrach do chuideachta.

18. Féadfaidh an Coimisiún, tráth ar bith, a chinneadh sainordú a thabhairt do chomhairleoir neamhspleách chun torthaí an fhaireacháin a mheasúnú, aon taighde is gá a dhéanamh agus tuarascáil a thabhairt don Choimisiún agus don Chomhairle.

19. Má shuíonn an Coimisiún, ar bhonn na dtuarascálacha dá dtagraítear i mír 16, go bhfuil diallais shuntasacha ó na sónraí airgeadais ar a ndearnadh an measúnú inmharthanachta tar éis tarlú, féadfaidh sé a chur de cheangal ar Phoblacht na Seice bearta iomchuí a ghlacadh chun bearta um athstruchtúrú na gcuideachtaí tairbhiúla i dtrácht a athneartú.

20. Má thaispeánann an faireachán:

(a) nach bhfuil na coinníollacha do na socruithe idirthréimhseacha sa Phrótacal seo comhallta, nó

(b) nach bhfuil na gealltanais arna ndéanamh faoi chuimsiú fhadú na tréimhse inar féidir le Poblacht na Seice tacaíocht stáit a dheonú go heisceachtúil chun a tionscal cruach a athstruchtúrú faoin gComhaontú Eorpach comhallta [3], nó

(c) go bhuil Poblacht na Seice, i gcaitheamh na tréimhse um athstruchtúrú, tar éis státchabhair neamhréireach bhreise a dheonú don tionscal cruach agus go háirithe do na cuideachtaí tairbhiúla,

ní ghabhfadh éifeacht leis na socruithe idirthréimhseacha sa Phrótacal seo.

Glacfaidh an Coimisiún bearta iomchuí a chuireann de cheangal ar aon chuideachta i dtrácht aon chabhair arna deonú de shárú ar na coinníollacha atá leagtha síos sa Phrótacal seo a aisíoc.

[1] IO L 360, 31.12.1994, Ich. 2.

[2] JO L 257, 10.10.1996, Ich. 26.

[3] IO L 360, 31.12.1994, Ich. 2.

--------------------------------------------------

IARSCRÍBHINN 1

CUIDEACHTAÍ A THAIRBHÍONN DE STÁTCHABHAIR FAOI CHLÁR PHOBLACHT NA SEICE UM ATHSTRUCHTÚRÚ CRUACH

NOVÁ HUŤ, a. s.

Vratimovská 689

707 02 Ostrava-Kunčice

Czech Republic

VÍTKOVICE STEEL, a. s.

Ruská 2887/101

706 02 Ostrava — Vítkovice

Czech Republic

VÁLCOVNY PLECHU, a. s.

Křižíkova 1377

Frýdek — Místek

Czech Republic

--------------------------------------------------

IARSCRÍBHINN 2

AMCHLÁR NA LAGHDUITHE CUMAIS (LAGHDUITHE AGUS MÉADUITHE) [1]

Cuideachta | Áis | Athrú cumais (tpy) | Dáta athraithe táirgeachta | Dáta an bhuandúnta |

Poldi Hütte | Muilinnrollta V1-V8 | −120000 | 01.08.1999 | 31.05.2000 |

VPFM | Muilinn theorollta Uimh. 1 & 2 | −70000 | 31.12.2004 | 31.12.2005 |

Vítkovice Steel | Muileann rollta Duo | −130000 | 30.06.2006 | 31.12.2006 |

Nová Huť | Muileann tromghearrtha – HCC | −600000 | 31.08.2006 | 31.12.2006 |

Nová Huť | Muileann gearrtha | +330000 | 01.01.2007 | — |

| Glanathrú cumais | −590000 | | |

[1] Ba chóir go mbeadh laghduithe cumais buan mar atá sainithe i gCinneadh 3010/91/CEGC ón gCoimisiún (IO L 286, 8.8.1986, lch. 20).

--------------------------------------------------

IARSCRÍBHINN 3

TAGARMHARCANNA AN ATHSTRUCHTÚRAITHE AGUS FAIREACHÁN

1. Inmharthanacht

Agus aird á tabhairt ar na rialacha speisialta cuntasaíochta arna gcur i bhfeidhm ag an gCoimisiún, bainfidh gach cuideachta thairbhiúil amach olltoradh oibriúcháin íosta bliantúil ó láimhdeachas (10 % do ghnóthais chruach neamh-iomlánaithe, 13,5 % do mhuilte cruach iomlánaithe) agus toradh íosta 1,5 % de láimhdeachas ar chaipiteal dílis tráth nach déanaí ná an 31 Nollaig 2006. Fíorófar an méid sin sa mheastóireacht neamhspleách a dhéanfar go bliantúil idir 2003 agus 2006 agus dá bhforáiltear i mír 17 den Phrótacal.

2. Táirgiúlacht

Bainfear amach de réir a chéile faoi cheann an 31 Nollaig 2006 táirgiúlacht fhoriomlán is inchomparáide lena bhfuil bainte amach ag tionscal cruach AE. Fíorófar an méid sin sa mheastóireacht neamhspleách a dhéanfar go bliantúil idir 2003 agus 2006 agus dá bhforáiltear i mír 17 den Phrótacal.

3. Laghduithe ar chostais

Gabhaidh tábhacht faoi leith le laghduithe ar chostais mar cheann d'eochaireilimintí na hinmharthanachta. Cuirfear chun feidhme go hiomlán iad i gcomhréir le pleananna gnó na gcuideachtaí tairbhiúla.

--------------------------------------------------

IARSCRÍBHINN 4

LIOSTA TÁSCACH NA gCEANGLAS FAISNÉISE

1. Éifeachtaí táirgeachta agus margaidh

- táirgeacht mhíosúil cruach amh, táirgí leathchríochnaithe agus leathchríochnaithe de réir aicme agus de réir raoin táirgí,

- táirgí arna ndíol, lena n-áirítear toirteanna, praghsanna agus margaí; miondealú de réir raoin táirgí.

2. Infheistíochtaí

- mionsonraí faoi infheistíochtaí arna ndéanamh

- dáta críochnaithe

- costais na hinfheistíochta, foinsí an airgeadais agus suim aon chabhrach gaolmhaire i dtreis,

- dáta íocaíochta cabhrach, más ann.

3. Laghduithe ar an líon saothair

- líon agus amchlár caillteanas post

- éabhlóid na fostaíochta sna cuideachtaí tairbhiúla (ag idirdhealú idir fostaíocht dhíreach agus fostaíocht indíreach).

4. Cumas (ag féachaint d'earnáil iomlán an chruach i bPoblacht na Seice)

- dáta nó dáta a bhfuil coinne leis a scoirtear de chumais a tháirgeadh arna sonrú i TUF (is eard é TUF an táirgeacht bhliantúil uasta féideartha is féidir a fháil faoi ghnáthdhálaí oibre) atá le dúnadh, agus tuairisc orthu,

- dáta (nó dáta a bhfuil coinne leis) a ndéantar díchóimeáil, mar atá sainithe i gCinneadh Uimh. 3010/91/CEGC maidir leis an bhfaisnéis atá le soláthar ag gnóthais chruach faoina n-infheistíochtaí [1], ar an bhfearas i dtrácht agus mionsonraí na díchóimeála,

- dáta (nó dáta a bhfuil coinne leis) a dtugtar isteach cumais nua agus tuairisc orthu,

- éabhlóid sa chumas iomlán cruach amh agus táirgí críochnaithe i bPoblacht na Seice.

5. Costas

- miondealú ar chostais agus a n-éabhlóid faoi seach san am atá thart agus sa todhchaí, go háirithe coigillt ar chostais fórsa saothair, tomhaltas fuinnimh, coigilt ar chostais amhábhar, gabhálais agus laghdú ar sheirbhísí seachtracha.

6. Feidhmíocht airgeadais

- éabhlóid eochairchóimheas airgeadais roghnaithe chun a áirithiú go ndéantar dul chun cinn i dtreo na hinmharthanachta (ní foláir na torthaí agus na cóimheasa airgeadais a sholáthar ar dhóigh a cheadaíonn comparáidí le plean na cuideachta um athstruchtúrú airgeadais agus ní foláir tástáil inmharthanachta an Choimisiúin a bheith iontu),

- leibhéal táillí airgeadais,

- mionsonraí agus amchlár cabhrach arna deonú,

- mionsonraí agus amchlár íoctha cabhrach arna deonú cheana,

- téarmaí agus coinníollacha aon iasachtaí nua (gan spleáchas don fhoinse).

7. Príobháidiú

- praghas díola agus cóireáil dliteanas atá ann,

- fáltais díolacháin a dhiúscairt,

- dáta díolacháin,

- staid airgeadais na cuideachta tráth an díolacháin,

- luach na cuideachta/sócmhainní tráth an díolacháin agus an modh luachála a úsáidtear.

8. Cuideachta nua nó gléasra nua a chruthú a ionchopraíonn síneadh cumais

- céannacht gach rannpháirtí ón earnáil phríobháideach agus ón earnáil phoiblí,

- foinsí a gcuid maoinithe chun an chuideachta nua nó na gléasraí nua a chruthú,

- téarmaí agus coinníollacha rannpháirtíocht na scairshealbhóirí príobháideacha agus poiblí,

- struchtúr bainistíochta na cuideachta nua.

[1] IO L 286, 16.10.1991, lch. 20.

--------------------------------------------------